### MODALITAT ECE (Estada de científics estrangers)

**Objectius.**

L’objecte és aprofitar el fet que científics estrangers de prestigi que estiguin a prop de Barcelona, facin una estada a la nostra Universitat.

Aquesta modalitat inclou la possibilitat de realitzar cursos en què hi participin professors estrangers. L’objectiu d’aquests cursos ha de ser la millora del nivell de recerca al sí dels departaments i grups de recerca acreditats. En aquest cas la sol·licitud ha d’incorporar la corresponent organització docent.

**Sol·licitants.**

Personal docent i investigador adscrit a la Facultat de Belles Arts.

**Condicions de la modalitat ECE**

1. Es financen principalment estades, que hauran de ser d’entre un i sis dies com a màxim.
2. La Comissió d’acord amb les disponibilitats econòmiques finançarà les despeses produïdes pel viatge (sempre dins d’Espanya), dietes, allotjament i la conferència, i mai en quantitats superiors a:
	* 900,00 € màxim per ajut i any.
	* 1.500,00 € màxim per departament i any, excepte en circumstàncies excepcionals degudament justificades i en funció del nombre de professors del departament.
3. El professorat interessat ha de fer la sol·licitud almenys amb quinze dies d’antelació respecte de la data prevista per a l’estada del professor estranger.
4. Es prioritzarà la utilització dels col·legis Majors Sant Raimon de Penyafort i grup RESA per a les despeses d’allotjament i així s’haurà de fer constar a la sol·licitud.
5. Quan la sol·licitud no coincideixi amb el calendari de reunions de la comissió, el seu president emetrà la resolució que comunicarà a la comissió per a la seva ratificació.
6. És imprescindible que els professors sol·licitants tinguin el seu currículum actualitzat a la base de dades del GREC en data posterior a l’1 de gener de l’any en que es resolguin els ajuts.

**Documentació.**

* Imprès de sol·licitud degudament complimentat i (1) amb el vist i plau del director de departament en el que es farà constar el cofinançament del Departament i/o (2) amb el vist i plau del IP del Grup de Recerca Consolidat o Projecte de Recerca Competitiu en el que es farà constar el cofinançament del grup o projecte.
* CV del professor a invitar

**Tramitació i presentació de les sol·licituds.**

Els impresos per sol·licitat aquest ajut es poden recollir o demanar a:

 Oficina de Recerca de Belles Arts

 Tel. 93 403 40 49

Les sol·licituds s’han d’adreçar al President de la Comissió de Recerca de Belles Arts i s’han de presentar a l’Oficina de Recerca esmentada, en l’imprès normalitzat acompanyades de la documentació adient.

Les sol·licituds han d’anar signades pel sol·licitant i han de comptar amb el vist i plau del Director del Departament.

Es faculta a l’Oficina de Recerca de Belles Arts per demanar a les persones interessades els documents necessaris que manquin per a l’avaluació, així com la modificació de defectes esmenables que puguin aparèixer a la sol·licitud. En cas que aquests requisits no es compleixin, la Comissió pot determinar l’ajornament de l’estudi fins que es presentin o modifiquin els documents.

**Terminis de la convocatòria.**

Els terminis d’admissió de sol·licituds són oberts. La Comissió avaluarà en cada reunió totes les sol·licituds que arribin amb una antelació de 72 hores a la data prevista per a la reunió, sempre que reuneixin els requisits.

Es preveuen dues reunions anuals de la Comissió de Recerca, llevat que l’acumulació de peticions o de temes per a tractar aconsellin fer alguna reunió extraordinària.

Les dates de reunió previstes durant l’any són:

* mes de març-abril
* mes d’octubre-novembre

**Condicions Generals.**

* En cas que els ajuts no s’utilitzin en el termini de tres mesos posteriors a la data de concessió, els imports retornaran al pressupost d’origen a disposició de la Comissió, llevat de causes justificades que hauran d’exposar-se per escrit abans de la finalització d’aquest termini. Aquest termini es comptarà a partir de la data prevista de l’estada.
* En tot cas serà necessària l’autorització prèvia de la Comissió per poder destinar els ajuts a finalitats diferents d’aquelles per a les quals van ser concedits, sempre dins la mateixa modalitat.

La Presidenta de la Comissió de Recerca

Barcelona, 5 de juliol 2016